Man en seuns glo vergiftig(Argieffoto: ER24) ŉ Man en twee jong seuns is ernstig siek in die Albert Luthuli-hospitaal in Durban ná hulle Maandagoggend glo by ŉ huis in Inwabi in die Cele-gebied, KwaZulu-Natal, vergiftig is. Russel Meiring, woordvoerder van ER24, sê paramedici van onderskeidelik ER24 en die Life Healthcare-groep is die oggend omstreeks 11:20 na die huis ontbied. Met paramedici se aankoms was daar reeds plaaslike owerhede op die toneel. Hulle kon toegang tot die huis verkry en paramedici dus inlaat. Paramedici het die man en seuns, onderskeidelik vier en agt jaar oud, in die huis aangetref. Hulle het op die vloer gelê en op die oog af lewensloos voorgekom. Meiring sê paramedici het die man en seuns na die ambulans geneem en begin behandel. Al drie was in ŉ kritieke toestand. Die drie is per militêre mediese helikopter na die Albert Luthuli-hospitaal in Durban geneem vir verdere mediese behandeling. Meiring sê inligting rakende die voorval is nog nie bekend nie. Polisie was op die toneel om ondersoek in te stel.